b'\n_START_ARTICLE_\nVildkat\n_START_SECTION_\nUdseende\n_START_PARAGRAPH_\nVildkatten har normalt en kropsl\xc3\xa6ngde (hoved og krop) p\xc3\xa5 50 til 75 centimeter og en v\xc3\xa6gt p\xc3\xa5 3 til 5 kilogram. Skulderh\xc3\xb8jden er cirka 35\xc2\xa0cm. Halens l\xc3\xa6ngde ligger mellem 21 og 35\xc2\xa0cm. Sj\xc3\xa6ldent n\xc3\xa5r v\xc3\xa6gten op p\xc3\xa5 8\xc2\xa0kg._NEWLINE_Pelsen er brunlig med sorte striber. Den afrikanska type er ofte lidt mindre og har i t\xc3\xb8rre omr\xc3\xa5der normalt lysere pels. Europ\xc3\xa6iske vildkatte er gulgr\xc3\xa5, mere gr\xc3\xa5 p\xc3\xa5 ryggen, men er lysere, n\xc3\xa6sten cremefarvet p\xc3\xa5 maven med en n\xc3\xa6sten hvid hals. Hovedet har l\xc3\xa6ngdestriber som m\xc3\xb8des i nakken og forts\xc3\xa6tter langs ryggen. Langs siderne og p\xc3\xa5 ryggen er den oftest stribet. I Afrika og Asien varierer pelsens farve meget. Den er oftest lidt r\xc3\xb8dlig og ogs\xc3\xa5 plettede former forekommer.\n_START_SECTION_\nLevevis\n_START_PARAGRAPH_\nVildkatten lever mest af gnavere eller andre sm\xc3\xa5 pattedyr, men ogs\xc3\xa5 fugle, krybdyr, padder og insekter. I sj\xc3\xa6ldne tilf\xc3\xa6lde jager vildkatten st\xc3\xb8rre bytte som harer eller unge antiloper. Ligesom tamkatten lister vildkatten sig ind p\xc3\xa5 byttet._NEWLINE_Individerne lever uden for parringstiden enlige i deres revir, hvis st\xc3\xb8rrelse i en unders\xc3\xb8gelse er bestemt til cirka 4\xc2\xa0km\xc2\xb2 for afrikanske vildkatte af hank\xc3\xb8n. Hunnernes revir er oftest mindre og forskellige k\xc3\xb8ns revirer overlapper hinanden. Territoriets gr\xc3\xa6nser markeres med kirtelsekreter og urin._NEWLINE_I koldere egne sker parringen i februar eller marts (sj\xc3\xa6ldent allerede i januar) og ungerne f\xc3\xb8des cirka to m\xc3\xa5neder (60 til 70 dage) senere. Forplantningen i varmere egne kan ske \xc3\xa5ret rundt men oftest f\xc3\xb8des kun et kuld per \xc3\xa5r. I hvert kuld f\xc3\xb8des 1 til 8 unger (normalt 3 tll 6)._NEWLINE_Vildkatten er sky og undg\xc3\xa5r at komme for n\xc3\xa6r mennesker.'